ועדת העלייה, הקליטה והתפוצות, כנסת 18, פרוטוקול מספר 245, 2012-05-16 10:00

דני דנון: בוקר טוב לכולם.

דני דנון: אני שמח לפתוח ישיבה של ועדת עלייה, קליטה ותפוצות.

דני דנון: היום אנחנו בדגש גם על עלייה, גם על קליטה וגם על תפוצות.

דני דנון: אנחנו עושים ישיבה חגיגית בשותפות עם הקרן הקיימת לישראל, מציינים 110 שנים להקמתה.

דני דנון: כמי שבא מהמוסדות הציוניים ומכיר את הפעילות של הקרן הקיימת לישראל היטב אני יכול לומר שהקרן הקיימת לישראל היא שלוחה לא רק של מדינת ישראל, אלא היא שלוחה של העם היהודי לכל העולם, היא פועלת לחנך, לקרב, להעלות.

דני דנון: כבר מזמן הקרן הקיימת לישראל לא עוסקת רק בנטיעת עצים או מאגרי מים, הקרן הקיימת לישראל נוגעת בכל דבר שקשור לעם היהודי.

דני דנון: אני רוצה לברך שני חברים טובים באופן אישי שלי שהיום עומדים בראש הקרן הקיימת לישראל, יושב ראש הדירקטוריון, מר אפי שטנצלר, שלאחר מאבק ציוני ארוך וממושך נבחר לקדנציה שנייה, וחברנו הטוב אלי אפללו, שהיה שר לשעבר ויושב ראש עמית.

דני דנון: רבים מתגעגעים אליך פה, אלי, ושמחו לראות אותך חוזר לכנסת בתפקיד החדש כיושב ראש עמית.

דני דנון: נמצאים גם סגני היושב ראש, גאל גרינוולד, חברת הכנסת רוחמה אברהם, חברת הכנסת דליה איציק, חבר הכנסת אברהם מיכאלי, ויגיעו עוד חברי כנסת רבים.

דני דנון: אני לא יודע אם זה לבדוק, אלי, אם אתה חוזר או לא, אבל מגיעים לדבר על הקרן הקיימת לישראל ולשמוע את הדברים.

דני דנון: חבר הכנסת שי חרמש, חברי לקואליציה, ונמצא איתנו מר טוני גלברט מפלורידה, שכולנו מכירים את הפעילות שלו בארגון נפש בנפש.

דני דנון: לפני מספר שעות נחת טוני והגיע ישר לישיבה.

דני דנון: ארז חלפון שעושה עבודה נאמנה ורבים וטובים.

דני דנון: אנחנו גם נדבר על שיתוף הפעולה שמתרקם או מתגבש בין הקרן הקיימת לישראל לבין ארגון נפש בנפש.

דני דנון: אני אומר מלה בפתח הדברים.

דני דנון: לעם היהודי אין תכנית עבודה מסודרת לעוד 50 שנה, אף אחד לא יכול היה לדעת לפני 50 שנה מה יהיו האתגרים היום ולכן אני מצפה וקורא לקרן הקיימת לישראל להיות קשובים לצרכים של העם היהודי.

דני דנון: כמובן הדברים הברורים מאליהם, שאתם עושים בצורה מרשימה, של פיתוח הקרקע, של חינוך, אבל צרכי העם היהודי משתנים והחכמה של המנהיגים היהודים הייתה לקחת את הארגונים הציוניים ולהפעיל אותם במקומות שצריך אותם.

דני דנון: אמר זאת יפה מורי ורבי ראש בית"ר, באחד מהכתבים שלו, שביום שירות אני כמו נחושת, כגוש ברזל בידי נפח ושמו ציון.

דני דנון: זאת אומרת מה שצריך לעשות, אנחנו עושים.

דני דנון: ואני באמת רוצה לברך את הקרן הקיימת לישראל על כך שהיא יודעת להתאים את עצמה לצרכים של העם היהודי.

דני דנון: אני כמי שמכהן גם כיושב ראש הליכוד העולמי, הייתי בצרפת באירוע גדול מאוד והייתי בקנדה, זאת אומרת אני רואה את הפעילות שלכם הרבה מעבר לנושא של הפעילות בקרקע בארץ ישראל.

דני דנון: לפני שאני מעביר את רשות הדיבור ליושב ראש וליושב ראש עמית אנחנו נצפה בסרטון קצר ולאחר מכן נעביר את רשות הדיבור לאפי ולאלי.

דני דנון: (סרט על הקרן הקיימת לישראל).

דני דנון: תודה רבה.

דני דנון: הצטרפו אלינו עוד חברי כנסת רבים ועוד רבים יגיעו, חבר הכנסת צלנר, זה ביקור ראשון שלך אצלנו פה, חברי הכנסת עמיר פרץ, יצחק וקנין, רחל אדטו.

דני דנון: אני רק צריך מישהו מהאופוזיציה, שיגידו שכל סיעות הבית פה.

דני דנון: עמיר הגיע, עכשיו אני רגוע.

דני דנון: אני רוצה גם לברך את חברי הדירקטוריון של קרן קיימת לישראל, ארנן פלמן, אבי דיקשטיין, את ממלא מקום המנכ"ל יוסי אייל, ראשי אגפים.

דני דנון: אני רוצה להעביר את רשות הדיבור לחברי הטוב אפי שטנצלר, יושב ראש הדירקטוריון ולשמוע, אפי, גם על הדברים שאתם עושים וגם מה אתם רוצים מאיתנו פה בכנסת.

דני דנון: יש לכם פה, כמו שאתה רואה, כרטיס פתוח, תנצלו אותו.

אפי שטנצלר: תודה רבה לידידי הטוב, חבר הכנסת דני דנון, יושב ראש הוועדה, ואני מאוד מוקיר בשמי ובשם הקרן הקיימת את קיום הישיבה החגיגה שאתה, חבר הכנסת דני דנון, הואלת לעשות במלאת 110 שנים לקרן הקיימת לישראל ואני חייב לציין פה בשבתך שאתה בקי בנושא של המוסדות הלאומיים, בקי בקרן הקיימת ובשאר המוסדות וידיד ורע לקרן הקיימת ותודה רבה לך .

אפי שטנצלר: תודה רבה לחברים שהצטרפו, ידידי הטוב עמיר פרץ, שגם כן ציוני בכל רמ"ח אבריו, חבר הכנסת וקנין, חבר הכנסת יובל צלנר, ברכות על היבחרך, שי חרמש, שעושה באמת עבודה נהדרת, רוחמה אברהם, רחל אדטו, חבר הכנסת מיכאלי ואחרונה אחרונה חביבה יושבת ראש הכנסת לשעבר וידידתנו הטובה משכבר הימים דליה איציק.

אפי שטנצלר: נמצאים פה אורחים מחוץ לארץ שנחתו זה עתה, טוני גלברט, שהוא יושב ראש ארגון נפש בנפש, Welcome, thank you very much , וכמובן חבריי בהנהלה של הקרן הקיימת לישראל.

אפי שטנצלר: למי שלא מכבר עזב את הכנסת, את המקום הזה, יושב ראש עמית של הקרן הקיימת לישראל, אלי אפללו, שקיבלנו כוח מתוגבר ואני מודה לך מאוד גם על העשייה בתקופה הזאת, ולידידי גאל גרינוואלד, סגן יושב הראש, וחבריי בדירקטוריון, ארנן פלמן, יצחק אליה, ניסן צליק, ברברה גולדשטיין ואייק בלכר שהוא נציג JNF ארצות הברית, חבריי בהנהלה, מנהלי אגפים, מנהלי החטיבות ואורחים.

אפי שטנצלר: נדמה לי שאם היו שואלים את הרצל לפני 110 שנים, תתקיים בעוד 110 שנים בכנסת ישיבה של ועדת העלייה והתפוצות?

אפי שטנצלר: הוא היה אומר, בטוח שזה יהיה, משום שהוא קבע כבר ב-1901 שלא ניתן להפריד בין יהדות התפוצות לבין הקרן הקיימת לבין מדינת ישראל, והוא יצר קוד גנטי מיוחד שכל רכוש הקרקעות של הקרן הקיימת לישראל הוא לא של קרן קיימת לישראל, הוא לא של מדינת ישראל, הוא קודם כל של יהדות התפוצות.

דני דנון: של העם היהודי.

אפי שטנצלר: יהדות בדרך כלל זה העם היהודי, אבל כדי להגדיר את זה עוד יותר, אז של העם היהודי, וזה ארגון שמבחינה זו אין דומה לקרן הקיימת לישראל בשום מקום בעולם.

אפי שטנצלר: זה גם יצר את הקשר שבין העולם היהודי בתפוצות לבין הקרן הקיימת ומדינת ישראל.

אפי שטנצלר: כל אחד מאיתנו מכיר את הקופסה הכחולה, הקופסה שיצרה המדינה והיא זאת שיצרה את הקשר עם מדינת ישראל.

אפי שטנצלר: הקרן הקיימת לישראל הייתה גם זאת שיצרה את כל מה שאנחנו קוראים העלייה השנייה.

אפי שטנצלר: בתחילת המאה, בשנות ה-20 וה-30, מי שעזב את ביתו ועלה לארץ לא קראו לו 'עולה', קראו לו 'חלוץ'.

אפי שטנצלר: החלוצים הם היו העולים הראשונים לארץ והקופסה הכחולה היא זאת שאפשרה לרכוש את הקרקעות וכך נוצרה בן שמן וכנרת ודגניה א', הם הקבוצות והקיבוצים, ואחרי כן הטכניון ובצלאל והאוניברסיטה העברית והקרקעות שהקרן הקיימת רכשה למעשה יצרו את גבולות מדינת ישראל.

אפי שטנצלר: לאחר מכן מדינת ישראל ביום הקמתה הייתה עם 650,000 תושבים.

אפי שטנצלר: עד 1951 האוכלוסייה גדלה לפי שניים, ל-1.3 מיליון תושבים.

אפי שטנצלר: ומי עשה את זה, מי יצר את זה?

אפי שטנצלר: מי הקים את היישובים כדי שאותם עולים חדשים יוכלו להתיישב?

אפי שטנצלר: שוב, הקרן הקיימת לישראל.

אפי שטנצלר: המדינה עמדה בפני שוקת שבורה משום שהיו צריכים כסף ואז שוב נחלצה הקרן הקיימת לישראל, היא רכשה מממשלת ישראל קרוב למיליון דונם ופיתחה אותם למגורים ויצרו על אדמות הקרן הקיימת אז 36,000 יחידות דיור, אבל צריכים גם תעסוקה ומי היה המעסיק הכי גדול?

אפי שטנצלר: הקרן הקיימת לישראל, במה שאז קראו עבודות דחק.

אפי שטנצלר: אבל אותן עבודות דחק שהיו לשמצה הן אלה ש- - -

קריאה: עבודות יזומות.

אפי שטנצלר: עבודות יזומות, ייעור.

אפי שטנצלר: גם וגם.

אפי שטנצלר: ואלה שיצרו היום את אותן ריאות ירוקות מיער ירושלים ועד יער ביריה וכו' וכו' העסיקו קרוב ל-10,000 עולים.

אפי שטנצלר: זה נכון שבגלל איזה שהוא סרט שקראו לו סאלח שבתי, סרט מצוין, העבודות הללו הפכו לצנינים ולבדיחה, אבל האמת היא שזה היה אחד מהמפעלים הציוניים הגדולים ביותר והחשובים ביותר בתולדות מדינת ישראל.

אפי שטנצלר: הקרן הקיימת שמרה על כבודם של העובדים, אותם עובדים, אלפי המפרנסים, שילמה את המשכורות.

אפי שטנצלר: היום כולנו נהנים מאותם יערות שאבותינו נטעו.

אפי שטנצלר: ואותם גלי עלייה של שנות ה-90 מברית המועצות ואחר כך מאתיופיה, שוב הקרן הקיימת לישראל התגייסה והעסיקה אותם עובדים, חלק גדול מהם.

אפי שטנצלר: המעיינות ששופצו ודרכי הדרכים והטראסות והחניונים ביערות ומצאנו בעולים אנשי הנדסה ואנשי מקצוע שבמדינת ישראל לא ידעו.

אפי שטנצלר: והיום, אני מגיע להיום, כל מה שהקרן הקיימת עשתה בעבר אנחנו עושים גם היום.

אפי שטנצלר: היום אנחנו ממקדים את רוב העשייה שלנו בגליל ובנגב, בפריפריה, ביישובים החדשים שאנחנו מקימים כמו היישוב כרמית, שכרגע קורם עור וגידים, ויישובי החלוציות עבור מפוני גוש קטיף, והמתיישבים, העולים החדשים.

אפי שטנצלר: אנחנו משקיעים משאבים אדירים כדי לשנות את הנגב וכדי לשנות את המפה של מדינת ישראל וגם בגליל.

אפי שטנצלר: זה האתגר הגדול ביותר של מדינת ישראל ואנחנו ממשיכים לרכוש קרקעות באותם מקומות שאנחנו רוצים שהם יתרחבו ואנחנו גם רוצים הלאה להמשיך ולהרחיב את היישובים.

אפי שטנצלר: פה אני קורא לחברי הכנסת, ידידי יושב ראש הוועדה, לסייע לנו להגשים את החלום של הרצל, את החזון של בן גוריון, ולעזור לנו בכל אותם פרויקטים ולרתום גם את משרדי הממשלה שיכולים לסייע לעניין הזה.

אפי שטנצלר: באותם יישובים שאנחנו גם מקימים את הפארקים וגם משנים את איכות החיים וגם ערך הדירות עולה, המטרה שלנו בסיכומו של דבר היא שמי שגר בנגב או בגליל, להחזיר חזרה את הפער שהיה בעבר.

אפי שטנצלר: בשנת 1973 הפער בין דירה בבאר שבע לבין דירה בתל אביב היה פער של 10%, היום הפער הוא קרוב ל-500%, והתפקיד שלנו והחזון שלנו הוא להגיע לכך שמי שירצה לעלות ולגור בנגב או בגליל לא יעשה זאת משום שערך הדירה שם ומחיר הדירה או יותר זול, אלא הוא יילך לשם משום שאיכות החיים גבוהה יותר.

אפי שטנצלר: זו המטרה שלנו וזו המשימה שלנו.

אפי שטנצלר: מערכת החינוך שאנחנו מפעילים בעשרות ערים ופרויקטים של מעו"ף כדי לחנך גם לאיכות הסביבה וגם לכל מה שקשור לחינוך בר קיימא.

אפי שטנצלר: הנוער בחוץ לארץ – רק עכשיו בתום מסע בפולין, מצעד החיים, שחברי הדירקטוריון שלנו השתתפו בו, הגיעו לארץ כ-6,000 בני נוער מכל רחבי העולם שהשתתפו במסע הזה ובמשך השבוע שהם הגיעו לארץ הם ראו מה התחולל מאז ימי השואה ועד היום.

אפי שטנצלר: אנחנו נמשיך לסייע גם לנוער הזה במערכת החינוך שלנו עם החינוך בחוץ לארץ, עם תנועות הנוער החלוציות.

אפי שטנצלר: הקשר עם התפוצות הוא חשוב מאוד והקרן הקיימת לישראל, כמוסד ציוני לאומי מוביל, כמערכת שעברה רה ארגון ושינוי בשנים האחרונות, אנחנו רואים את תפקידנו ליישב את הנגב ואנחנו רוצים להודות לך, מר טוני גלברט, ולארגון נפש בנפש ולחברינו בדירקטוריון, על כך שאתם מביאים עולים לארץ שיתיישבו גם בנגב וגם בגליל.

אפי שטנצלר: אני רוצה בסיום דבריי להודות לבית הזה, לחברי הכנסת.

אפי שטנצלר: עברנו עכשיו את יום העצמאות ה-64 למדינת ישראל, למדינת ישראל מחכים אתגרים לא פשוטים.

אפי שטנצלר: אנחנו, כארגון ציוני, רואים את הציונות כל יום ועושים ציונות כל יום.

אפי שטנצלר: כשאני אומר אנחנו, זה חברי הדירקטוריון, עובדי הקרן הקיימת ונציגויות הקרן הקיימת בקרוב ל-50 מדינות בעולם.

אפי שטנצלר: היכן שיש מערכת של יישוב יהודי גדול, שם אנחנו נמצאים בכל אחת ואחת ממדינות העולם.

אפי שטנצלר: אני רוצה שוב להודות לכל החברים שהגיעו לכבד את הקרן הקיימת ולאחל לכנסת המשך עבודה פורייה, כי מה שאתם עושים הוא בסיכומו של דבר הבבואה של מדינת ישראל.

אפי שטנצלר: תודה רבה.

דני דנון: תודה רבה ליושב ראש הדירקטוריון, מר אפי שטנצלר.

דני דנון: אני רוצה לבקש מיושב ראש עמית, חברנו, מר אלי אפללו- - - השבוע דיברו אתי, אלי, לגבי בני המנשה שרוצים להגיע, אז אמרתי, 'רגע, אני צריך לדבר עם אלי, הוא הדוחף הגדול של הרעיון הזה של העלייה', ובאמת הבקשה שלי, אלי, שאת האנרגיות שיש לך, את החום שלך, בתוך הקרן הקיימת כבר התחלת לעשות את זה בשותפות עם אפי וחברי הדירקטוריון, באמת תראו איזה עוד משימות בשביל העם היהודי אתם יכולים לקחת עליכם, כי אין עוד הרבה גופים שהם יעילים והם יכולים לעבוד ונחשבים כמו הקרן הקיימת לישראל.

אברהם מיכאלי: נראה לי שהוא עדיין נשאר חבר כנסת עמית כאן.

דני דנון: כולנו נוכל להגיע אליו יום אחד.

דני דנון: אני רוצה לבקש מחברנו, מר אלי אפללו, יושב ראש עמית של הקרן הקיימת לישראל, לברך.

דני דנון: בבקשה, אלי.

אלי אפללו: תודה, אדוני היושב ראש והייתי מוסיף ידידי הטוב, דני דנון.

אלי אפללו: חברי הכנסת הנכבדים שנמצאים כאן, כל אחד בשמו, אני אתבלבל אם אני אגיד את כל השמות, אז תודה רבה שהגעתם לפה.

אלי אפללו: ידידי הטוב, שותפי, אפי שטנצלר, יושב ראש קרן קיימת, אני מאוד שמח שאנחנו ביחד בתפקיד כל כך מרכזי במדינת ישראל.

אלי אפללו: אני אומר פה לכל החברים, לפני שאני אמשיך בברכות, שלא ידעתי מה זה קרן קיימת.

אלי אפללו: לא בושה לומר את האמת, לא ידעתי מה זה קרן קיימת.

אלי אפללו: אנחנו פה יושבים, רוב רובנו, ולא יודעים מה זה קרן קיימת.

אלי אפללו: כשנכנסתי לקרן קיימת שאלתי אדם שעובד בקרן קיימת הרבה שנים, אחרי 21 שנים, האם אתה מכיר את קרן קיימת כמו שצריך?

אלי אפללו: הוא אמר לי 'לא'.

אלי אפללו: זה גוף גדול, גוף עם עובדים שעושים עבודה יוצאת מן הכלל, ובזכות העובדים האלה ובזכות ההנהלה שעובדת בהרמוניה או בשיתוף פעולה, קרן קיימת תמשיך לעשות את מה שהיא עשתה עד היום, דברים יוצאים מן הכלל.

אלי אפללו: גאל, הסגן שלנו, אחד האנשים שעושה עבודה נהדרת בתחום החינוך, וזו הזדמנות להגיד לך תודה על מה שאתה עושה.

אלי אפללו: יש לנו אורח יקר וחשוב, כשמדברים על ציונות, על אהבה לארץ ישראל, אז הנה, טוני גלברט נמצא פה, ובשבילנו הוא הגיע היום במיוחד מארצות הברית לאירוע הזה, זה אומר לכם כמה חשוב האיש הזה הצנוע, הוא אפילו לא רצה לשבת פה מסביב לשולחן, אבל הוא עושה כל כך הרבה למען מדינת ישראל, כל כך הרבה עולים במקומות שהפסיקו לטפל בעולם, אז זו הזדמנות בשבילי להגיד לך תודה מקרב לב.

אלי אפללו: המנכ"ל שלו, ארז חלפון, הוא היה במקרה המנכ"ל שלי כשר הקליטה.

אלי אפללו: אני אומר לו, כל הכבוד על העבודה.

אלי אפללו: יש לנו אורח חשוב, אייקי בלקר שהוא נציג קרן קיימת לישראל בארצות הברית, הוא נמצא כאן בישראל אז אנחנו מקבלים אותו בברכה, ואחרונים חביבים, חברי הדירקטוריון, אלו שעושים עבודה נהדרת, כל ישיבה, בוועדות, והכול בהתנדבות.

אלי אפללו: שתבינו, האנשים האלה שעושים עבודת קודש, כי הם באים ובודקים ועושים עבודה, אני אומר לכם, כל הכבוד לכם ותודה רבה.

אלי אפללו: חבריי, בהזדמנות הזאת אני רוצה להגיד שיש עידן חדש בקרן קיימת, עידן של עבודה, של תפיסת עולם שהגעתי לפה, מי שמכיר אותי, יודע שהאג'נדה הברורה שלי הייתה העדפה לגליל ולנגב, לאורך כל הדרך, בחקיקה.

אלי אפללו: בכל דבר שנגעתי הייתה לי העדפה, חלק קראו לזה העדפה מתקנת, אני לא רוצה להגיד את המלה הזאת, אבל העדפה.

אלי אפללו: באתי מארגון שהחליט לפני שהגעתי ששני שליש מהמשאבים שלהם יילכו ויוקדשו לגליל ולנגב, וכשאני רואה את הכוונות של הדירקטורים של ההנהלה הקודמת, שחלקם הגדול ממשיך, לקחת על עצמם דבר לאומי שהמדינה, אני לא רוצה לדבר על המדינה, אבל חלק מהמוסדות במדינה אולי הפסיקו לשים את זה על סדר היום הלאומי וההעדפה, הממשלה קמה ועושה תכנית כלכלית גדולה למען הגליל והנגב, וכשהיא מתחלפת, כשיש תקציב חדש, מאיפה הם מקצצים?

אלי אפללו: מהתקציב של הגליל והנגב, כי בביטחון אי אפשר לקצץ, בחינוך אי אפשר לקצץ וברפואה אי אפשר לקצץ, אבל בתכניות של הגליל והנגב אפשר לקצץ תיאורטית, אבל זה לא נכון.

אלי אפללו: אנחנו יודעים שבגליל ובנגב יש בעיות אפילו של רופאים, אפילו אנשי מקצוע, בכל דבר שאנחנו נוגעים.

אלי אפללו: אז אני שמח שאני בגוף הזה ושמח שהאג'נדה החדשה מחוברת איתי בתנועת אור, שהיא היום חלק מקרן קיימת, ועוד גופים נוספים שיוכלו לתמוך ולקדם את הנושא של המטרה שבאמת, כמו שאמר אפי, אני לא אחזור על מה שהוא אמר, שבאמת בלי קרן קיימת לא הייתה קמה מדינת ישראל.

אלי אפללו: אבל הקרן הקיימת קיימת לכל הזמן והיא לא תשתנה והיא תמשיך לקיים ולעזור למדינת ישראל להתחזק.

אלי אפללו: היום מדינת ישראל צריכה להתחזק בגליל ובנגב.

אלי אפללו: יש לנו היום את כל האמצעים.

אלי אפללו: רבותיי, חברי הכנסת, בלי העזרה שלכם, בכל הוועדות ובכל המקומות, אנחנו לא נוכל לעשות הרבה.

אלי אפללו: קרן קיימת תמשיך לעשות, אבל העזרה שלכם חשובה לנו, לגוף הזה שעושה ולא מחפש להגיד שעשינו, רק לא להקשות עלינו, רק לא לעשות דברים שלנו יהיו יותר קשיים.

אלי אפללו: זה קל לבוא ולחפש את המטבע מתחת למנורה, לא, תחפשו את המטבע הזאת במקום אחר.

אלי אפללו: אנחנו עושים איתכם את זה בשותפות מלאה, קרן קיימת היא שליחה של העם היהודי בתפוצות והיא זאת שעושה את המטרות הנעלות שבאמת כל תושבי מדינת ישראל זקוקים להן.

אלי אפללו: אז כחלק מכם, אני עוד מרגיש את עצמי בכניסה לפה, חבריי, עובדי הכנסת, אני מרגיש כאילו שזה היה היום.

אלי אפללו: וחברי הכנסת שנוכחים פה ובאו לחזק אותנו, אדוני היושב ראש, בשביל התקופה שבה אנחנו נמצאים, קרן קיימת רוצה עזרה בדבר אחד, אל תקשו עלינו, תעזרו לנו להשיג את המטרות שכל אחד מכם מאמין בהן, שרוצה באמת לחזק את הגליל והנגב.

אלי אפללו: חברי הדירקטוריון עושים את זה בהתנדבות, בעבודה קשה.

אלי אפללו: אנחנו רוצים את העזרה שלכם, שתראו איך אתם שומרים על האינטרס של קרן קיימת כדי למלא את התפקיד החשוב ובסדר עדיפות שלנו ואני חושב שאם נעשה את זה בשיתוף פעולה, אין לזה סוף, יש רק התחלה.

אלי אפללו: תודה רבה לכם.

דני דנון: תודה רבה.

עמיר פרץ: אני רק רוצה לומר דבר אחד, ברשותך, כאיש אופוזיציה.

עמיר פרץ: בכנסת הזו אני לא מברך על האחדות הגדולה, אבל בקרן קיימת אני מאוד מברך על האחדות שקיימת ואני מאחל לכם- - -

דני דנון: אני רק רוצה לומר, אפי ואלי, אני לא יודע מה עשיתם, אבל להביא 17 חברי כנסת לוועדת העלייה והקליטה בשעה כזאת, כנראה שיש אהבה גדולה.

דני דנון: אני רוצה לבקש מיושב ראש סיעת קדימה, חברת הכנסת דליה איציק, לומר מספר מלים.

דני דנון: בבקשה, דליה.

דליה איציק: גם אני, ברשותכם, חברים, חברי דירקטוריון, אלי ידידי הטוב, אפי, יושב ראש הוועדה, האיש הצדיק הזה שיושב כאן לשמאלי, חבריי חברי הכנסת, לא כל יום בוועדת הקליטה והעלייה יש מחזה כזה, אז זה לא רק הפחד מאלי אפללו.

דליה איציק: זה גם אהבה.

רונית תירוש: זה יראת הכבוד.

דליה איציק: זו גם האהבה שיש לנו אליו וההערכה, אבל ללא ספק המפעל האדיר הזה, אין מקום ואין רגב של אדמה ששם הקרן הקיימת לא נגעה בו.

דליה איציק: לא יעזור לאף אחד, עם כל הציניות, עם כל סימני השאלה, אין.

דליה איציק: זה מדהים, אגב, לראות כמה יש פער בין התדמית של הקרן הקיימת לישראל, שעל זה פעם שווה לדבר, לבין מה שהיא באמת עושה.

דליה איציק: אבל באנו לכאן להגיד לכם כמה מלים; אל"ף, אנחנו כאן כדי לעזור לכם, לא רק כדי לא להפריע לכם, אלי.

דליה איציק: אפי, אתה שומע?

אפי שטנצלר: שומע מצוין.

דליה איציק: אנחנו כאן כדי להיות יד ימין וגם יד שמאל שלכם.

דליה איציק: אנחנו כאן בממשלת אחדות לאומית רחבה בכל מה שקשור לקרן הקיימת לישראל.

דליה איציק: אני רוצה שתדעו את זה.

דליה איציק: מכאן אנחנו יוצאים למקום אחר.

דליה איציק: You just give me the opportunity to thank you for opening your heart, opening your pocket, I think you are very appreciated what you are doing here, and this is again and again one occasion to thank you so much on behefe of so members of parliament.

דליה איציק: Thank you.

דליה איציק: ולך, אלי ידידנו הטוב, בכל פעם שאתה נמצא פה, את אפי אני מכירה שנים, הוא חבר ותיק שלי ואמרתי לו, אתה הולך לקבל פה לא כוח משמעותי, אלא האמא של הכוחות המשמעותיים.

דליה איציק: יצא לי לעבוד איתך הרבה מאוד שנים, כשהייתי יושבת ראש הכנסת אתה היית יושב ראש הקואליציה, לא תמיד קל איתו, אפי, אבל כשסגרת לו מלה זו מלה, תקיעת כף זו תקיעת כף, הוא פּוּשר והוא בולדוזר ומהבחינה הזאת קיבלתם כוח מאוד משמעותי.

דליה איציק: כה לחי.

דני דנון: תודה רבה לחברת הכנסת איציק.

דני דנון: מלה על האחדות, לא על האחדות פה בכנסת אבל בקרן הקיימת לישראל היו תקופות של ויכוחים ומריבות והאחדות הזאת היום נותנת לכם הרבה מאוד כוח, אפי ואלי, ואם תשכילו לשמר אותה תוכלו לעשות דברים גדולים.

דני דנון: אני רוצה לבקש מחברתי, חברת הכנסת רוחמה אברהם, שעד אתמול בחצות רקדנו ריקודים גיאורגיים- - - השתתפנו באירוע של הקונגרס הגיאורגי.

דני דנון: אני רוצה לבקש ממך, רוחמה, לברך.

דני דנון: בבקשה.

רוחמה אברהם-בלילא: אדוני היושב ראש, עמיתי, חברי, ידידי, לא מעט שנים, יש לנו דרך משותפת, חברי הדירקטוריון, אורחים יקרים, אני מודה לכם שהגעתם, שהגעתם במיוחד, טוני.

רוחמה אברהם-בלילא: כשראיתי את הסרט היה איזה שהוא מהלך שעשיתי את החישוב הפשוט ש-110 שנים לקרן קיימת לישראל זה כמעט כפול מגילה של מדינת ישראל ולחוש את הסיוע הגדול זה תמיד מבורך.

רוחמה אברהם-בלילא: אני רוצה להודות לקרן מרגע היווסדה על עצם העובדה של הליווי וההקמה של מדינת ישראל, ההטמעה של החינוך, שתילת היערות המדהימה וכל מה שקשור להקמת היישובים בעיניי היא מבורכת.

רוחמה אברהם-בלילא: אפי, דיברו על הכוח המשמעותי של אלי.

רוחמה אברהם-בלילא: אני מכירה את אלי למעלה מ-20 שנה, לא הרבה, וכשאלי לוקח משהו אז 'הוא לא רואה ממטר' כלום.

רוחמה אברהם-בלילא: הוא כוח משמעותי, הוא בולדוזר אמיתי וכמי שלקח את הנושא של הנגב והגליל משחר ילדותו, עצם העובדה שיש פה איזה שהוא שילוב של שני הנושאים גם יחד, אני בטוחה שמתוך העסק עצמו אלי יידע לפקח ולעשות את זה נכון וראוי והנגב והגליל ירגישו בתוספת המשמעותית של אלי.

רוחמה אברהם-בלילא: אני חושבת ששיתוף הפעולה ביניכם חשוב, הוא נכון, וככל שאתם תלכו יד ביד, מי שיזכה זה מדינת ישראל ואזרחי ישראל ואני חושבת שזה מהלך מבורך.

רוחמה אברהם-בלילא: אני באופן אישי זכיתי לשיתוף פעולה מדהים מקרן קיימת לישראל כשעשיתי את ה-60 למדינת ישראל.

רוחמה אברהם-בלילא: ביחד התחלנו את אותם המהלכים של סלילת מסלולי האופניים שאזרחים רבים נהנים מהם היום ואני רואה את אותם מסלולים לאורכה ולרוחבה של מדינת ישראל ותבורכו על שיתוף הפעולה הזה, זה הזמן להגיד תודה.

אפי שטנצלר: תודה, רוחמה.

רוחמה אברהם-בלילא: אני חושבת ששיתוף הפעולה עם היהדות בתפוצות הוא חשוב מאוד, הליווי הזה.

רוחמה אברהם-בלילא: אנחנו כאן בישראל חווים את הקשיים היומיומיים ועצם העובדה שאתם שם, חיים בגולה, בעיניי אתם הנפש של העם היהודי, בלעדיכם היה לנו מאוד מאוד קשה להתקיים ותודה רבה על כל מה שאתם עושים.

רוחמה אברהם-בלילא: שוב, תודה רבה.

רוחמה אברהם-בלילא: אני מברכת על הכינוס המבורך הזה.

רוחמה אברהם-בלילא: דני, לא כל יום זוכים לכל כך הרבה חברי כנסת שמגיעים ומברכים ואתה כיושב ראש תבורך על כל מה שאתה עושה.

מרינה סולודקין: אצל דני זו שגרה.

דני דנון: תודה רבה.

דני דנון: אני מבקש מיושב ראש ועדת חוקה.

דני דנון: ..

דני דנון: הרבה פעמים אני רוצה להוציא אותך מהישיבה, אני מבקש, חבר הכנסת רותם, בוא תצטרף.

דני דנון: חברת הכנסת רונית תירוש, יושבת ראש ועדת המדע והטכנולוגיה.

רונית תירוש: תודה רבה, אדוני יושב ראש הוועדה, יושבי ראש קרן קיימת לישראל, אפי שטנצלר ואלי אפללו.

רונית תירוש: אני חושבת שהזיווג שעשו ביניכם הוא רווח נקי של מדינת ישראל.

רונית תירוש: אלי דיבר רבות על נושא הגליל והנגב ואני רוצה לומר לכם בכאב שכל מי שטס בשמי הארץ ורואה מה קורה, הן לגליל והן לנגב, שאנחנו הולכים ומאבדים את האדמות לטובת ערביי ישראל.

רונית תירוש: אנחנו מאבדים את האיזונים שהיו סבירים, אנחנו היום מדברים רבות על לייהד את הגליל ואת הנגב ואנחנו לא עושים דבר.

רונית תירוש: אלמלא קרן קיימת שעושה את מה שהיא עושה בכוחותיה שלה, בתקציביה, לדעתי המוגבלים ביחס לאתגר הגדול הזה, אני חושבת שאנחנו הולכים לאבד את המדינה שלנו.

רונית תירוש: יש פה תכנון אסטרטגי ארוך טווח ואנחנו רואים אותו מתקדם בצעדי ענק, ואני אומרת בשיא הרצינות, אם לא נסייע, לפחות לקרן הקיימת לישראל, משום שהממשלה עסוקה באירן ובעוד כל מיני בעיות ובתהליך שלום ובממשלות אחדות כאלה ואחרות והיא פחות עוסקת במה שבאמת זה בחיינו ובנפשנו, אנחנו צריכים מאוד מאוד לעזור לקרן הקיימת לישראל.

רונית תירוש: אני מברכת על התכנית הזאת שאתם הצגתם אותה כרגע, על הדגשים שאתם נותנים, זה הדבר הכי חשוב לנו, הכי דחוף לנו.

רונית תירוש: אני זוכרת את פיני בדש, ראש עיריית עומר, מדבר על כיבוש עוד מטר של אדמה ועוד מטר של אדמה ועוד שטח, ואנחנו פשוט מפגרים מאחור אחרי תכנון אסטרטגי מאוד מתוחכם, אני אומרת את זה בריש גלי, של ערביי ישראל בעניין הזה.

רונית תירוש: אני חושבת שצריך לדעת לעשות מעשה ויישר כוח לקרן קיימת על מה שהיא עושה ואני מקווה שתוכלו להכפיל את הכוח שלכם.

דוד רותם: תפסיקו להעביר קרקעות למינהל ואז אפשר יהיה למכור אותם למי שרוצה.

רונית תירוש: בנימה יותר אישית, אני הייתי הרבה מאוד שנים מורה ומחנכת בישראל ואני זוכרת בנוסטלגיה ובגעגועים את אותה קופת קרן קיימת שהייתה מוצבת בכל כיתה בישראל ולי היה תפקיד, כשהייתי תלמידה בבית ספר יסודי הס בתל אביב, מדי יום שישי בבוקר, בזמן מפקד הבוקר, לאחר שעברתי בכל הכיתות ואספתי את התרומות, את האגורות אחת לאחת, הודענו מי הכיתה הזוכה בשבוע הזה, מי הביא יותר תרומות.

רונית תירוש: אני אומרת לך בהתרגשות, תחדש את המפעל הזה, זו מעורבות של הילדים מגיל הגן, הם יבינו את החשיבות של מה זה קרן קיימת, כמה חשוב לסייע לה בכספים ויידעו שהכסף הולך לטובת לא רק אימוץ ותחזוק אדמות מדינת היהודים אלא גם לעתים לרכישתם.

רונית תירוש: אז יישר כוח על פועלכם ואני אשמח תמיד לסייע.

דני דנון: תודה רבה לחברת הכנסת רונית תירוש.

דני דנון: בחלק מהקהילות בעולם הקופסה הכחולה עדיין קיימת.

רונית תירוש: ובישראל לא.

יוליה שמאלוב-ברקוביץ: לא, פשוט לא נשאר כסף.

רונית תירוש: לא, הילדים חוסכים ומביאים הם בעצמם, זה תענוג.

אפי שטנצלר: אם יורשה לי משפט אחד, אדוני היושב ראש, בהמשך למה שאמרה מנהלת בית הספר עירוני ט' בתל אביב לשעבר, חברת הכנסת רונית תירוש, שהייתה מנכ"לית משרד החינוך; לפני שלוש שנים, וגם אני התגעגעתי לזה, אגף החינוך בקרן הקיימת החזיר את הקופסה הכחולה לבתי הספר לגיל הרך, לגני הילדים וכיתות א'-ב'-ג'.

אפי שטנצלר: אנחנו לא רוצים היום את הכסף לקרן הקיימת, ברוך ה', הקרן הקיימת עברה תהליך והיום היא לא זקוקה בארץ, אלא אנחנו כן זקוקים להכרה, לחבר את הילדים לאדמה, לירוק ולמים ויש תכנית חינוכית סביב זה והקופסה הכחולה חזרה בחזרה לבתי הספר.

רונית תירוש: אפי, שיתרמו הילדים.

רונית תירוש: אתה יודע שהמתנה הכי מרגשת שהייתה לי שבגיל 50 נטעו יער קטן על שמי עם התעודה של קרן קיימת.

רונית תירוש: כשנתנו לי בסיום תפקידי כמנהלת מינהל החינוך בעיריית תל אביב את ספר הזהב, את התעודה הזאת של קרן קיימת, בשבילי, אמרתי, הגעתי לשיא.

רונית תירוש: זאת אומרת יש חשיבות רבה לקרן הקיימת לישראל וכן חשוב שהילדים ירגישו שהם גם תורמים את תרומתם.

דני דנון: תודה רבה.

דני דנון: אני רוצה לבקש מטוני גלברט, נשיא נפש בנפש, לומר מספר מלים.

דני דנון: טוני, בייחוד להתמקד בשיתוף הפעולה המתרקם בין הקרן הקיימת לישראל לנפש בנפש.

טוני גלברט: תודה.

טוני גלברט: אם זה בסדר, אני אדבר באנגלית.

דני דנון: בסדר גמור.

טוני גלברט: First of all, I came here for just 24 hours because I understood the importance of KKL, JNF, what they do for , what they do for the Jewish people, and to see Effie and Ellie sitting together.

טוני גלברט: I never saw such a stronger partnership and a stronger body than I've ever seen in the KKL.

טוני גלברט: So I have to tell you that, as an individual, somebody who's doing Zionist activities in Nefesh B'Nefesh for 10 years, and brought you over 30,000 olim, to see these two gentlemen and the strength that they bring together, it's amazing.

טוני גלברט: And to have also the JNF and the involved is also amazing.

טוני גלברט: To be here, it's my second time here in the va'ad and see Danny as the head of this committee.

טוני גלברט: It's also a pleasure and an honor to sit with you, because I see strength in things that we've done in the last few years that we didn't do in 20 years.

טוני גלברט: So I thank you for that as well.

טוני גלברט: I can remember, as a small child, that we used to take the little blue boxes and put a dime, a penny, a nickel.

טוני גלברט: And from those dimes and pennies and nickels, you have now a strong vibrant economy, a country.

טוני גלברט: 'We'll build the Negev and the Galil together, we'll bring olim to the next Negev and the Galil, all the places and Judea and Samaria, Katzeleh, look, it's part of Israel, right? Toda.

טוני גלברט: Thank you, everyone, for allowing me the opportunity to be here.

דני דנון: תודה רבה.

דני דנון: חברת הכנסת כץ, בבקשה.

יעקב כץ: אני רוצה גם לברך את אפי, שהוא הקודם בתפקיד, ואלי שהצטרף אליו.

יעקב כץ: אני רוצה קודם כל להודות לכם על העזרה לעקורי גוש קטיף בחלוציות ובנר עקיבא בכפר דרום, על המעשים הרבים שאתם עושים, כדי לתקן עוול לאומי ולדידי פשע נוראי שנעשה כלפי 10,000 יהודים, כשהתיקון הוא קודם כל בהכרה בחטא ובניסיון לעשות משהו שלא נעשה בתולדות ישראל, שעקרו יהודים ובתים ואנשים רבים כל כך במקום גדול כל כך אחרי כל כך הרבה שנים.

יעקב כץ: אז על זה תבורכו.

יעקב כץ: דבר שני, אמנם אנחנו אומרים הקרן הקיימת לעולם הבא, אבל זה לעומת זה ברא אלוהים והקרן הקיימת לישראל עומדת נגד קרן אחרת, שאני לא אזכיר את שמה, שעושה את כל המאמצים לעקור אותנו מארץ ישראל והם מוסרים את הנפש על כך ש- - -

דניאל בן-סימון: תחזיר את הדיון לסדר הדיבור.

יצחק הרצוג: החלטתם להפוך את זה ל- - -

יעקב כץ: זה לעומת זה ברא אלוהים והקרן הקיימת לעולם הבא.

יעקב כץ: הקרן הקיימת לישראל שמוסרת את הנפש ותבורכו על כך ולטוני, I want to say that we didn't see 30,000 Italians going back to before because of Giuliani.

יעקב כץ: And we didn't see 30,000 people from going back to .

יעקב כץ: And we didn't see 30,000 Greeks going back because of Dukakis to .

יעקב כץ: But we still saw 30,000 Jews coming to Eretz Yisrael, and it is a phenomenal issue which has to be explored how come only the Jewish people are coming back after so many years to their country and we don't see it in other nations.

יעקב כץ: And thank you very much, Tony.

דוד רותם: תודה רבה לך, כצל'ה.

דני דנון: תודה רבה, חבר הכנסת כץ.

דני דנון: חבר הכנסת יצחק הרצוג, בבקשה.

יצחק הרצוג: קודם כל אנחנו התכנסנו כאן כדי לברך את הקרן הקיימת לישראל במלאות לה 110 שנים ולכן כדאי שנתמקד בנושא שנקרא הקרן הקיימת לישראל.

יצחק הרצוג: אני חושב שהאבות המייסדים של הקרן הקיימת לא יכלו לדמיין מה יקרה כעבור 110 שנים והיום האתגרים של הקרן הקיימת הם אתגרים משולבים ומרתקים וגדולים.

יצחק הרצוג: היא הייתה באמת הזרוע האמיתית של גאולת הקרקע ובניית הציונות הפיזית בארץ ישראל והיום היא צריכה להתעסק בדברים הבאים; קודם כל הגנה על הנכסים, על נכסי הלאום, הגנה על הקרקעות, שנית כמובן המרחב הירוק והפתוח וכל העולם הירוק.

יצחק הרצוג: זה בעצם אחד הארגונים הירוקים הכי חשובים בעולם, לדעתי, שכל השילוב הנכון של קרקע, מים ואיכות הסביבה, לרבות תרבות הפנאי, איתני הטבע ופיתוח בר קיימא, זה אתגר עצום.

יצחק הרצוג: אני מציע שהאנשים יקראו גם את החומר המקצועי שיוצא מהקרן הקיימת, הוא מרתק בזכות עצמו והוא מאוד מאוד חשוב.

יצחק הרצוג: האתגר השלישי זה האתגר של הרב תרבותיות של מדינת ישראל.

יצחק הרצוג: זה קודם כל אתגרי הפיתוח של הנגב והגליל.

יצחק הרצוג: אתגרי הפיתוח של הנגב והגליל מציבים אותנו בפני חזיתות מרתקות של הבנת מרקמי החיים באזורים הללו מצד אחד, ושמירת ההתיישבות בנגב ובגליל מצד שני.

יצחק הרצוג: בזה אני מאוד סומך על הקרן הקיימת ואני רוצה לברך את ההנהלה שלה, את יושב ראש הדירקטוריון, ידידי אפי שטנצלר, ואת היושב ראש עמית ידידנו אלי אפללו שאנחנו תמיד שמחים לראות את שניכם כאן, וגם את סגני היושב ראש, שחלקם לא איתנו וחלקם איתנו, וגם את חברי הדירקטוריון.

יצחק הרצוג: האתגרים בפניכם הם עצומים ואנחנו מצפים שתשכילו לעמוד בפניהם בצורה מפוקחת, אחראית, טובה, כי זאת שליחות נעלה שאנחנו מאחלים שב-210 שנים ימשיכו לראות את הפירות הנפלאים של הקרן הקיימת.

יצחק הרצוג: תודה רבה.

דני דנון: תודה רבה.

דני דנון: חבר הכנסת הרצוג, בהמשך לדבריך אני רוצה לומר שמי שנהנה מהשירותים של קרן קיימת אלה כל אזרחי ישראל, יהודים וערבים כאחד, משבילי האופניים, מהפארקים ומהכול.

קריאה: גם נכים.

דני דנון: הכול, אבל כייחוד של ארגון יהודי למען העם היהודי, זה הדבר שהוא נדיר בעולם, אני חושב, שיש ארגון יהודי שהוא למען העם היהודי, וזה מנדט שבאמת אתם צריכים לשמר אותו.

דוד רותם: ולכן הם צריכים לשמור על הקרקעות ולא להעביר אותן, לא למינהל מקרקעי ישראל ולא למדינת ישראל, אלא הם צריכים להמשיך להחזיק את משאבי הלאום ולדאוג לכך שהנגב והגליל ייושבו ביהודים.

דני דנון: יוליה, בבקשה.

יוליה שמאלוב-ברקוביץ: אני רוצה להצטרף לכל הברכות.

יוליה שמאלוב-ברקוביץ: אחרי 110 שנים נראה לי שקרן קיימת הולכת לכיוון הרבה יותר טוב בזכות שני יושבי הראש שיושבים פה.

יוליה שמאלוב-ברקוביץ: אני חושבת שבתור סולידריות כדאי לך לגדל שפם, אני חושבת שזה יהיה מאוד מאוד נחמד.

דני דנון: או שאלי יוריד.

דני דנון: אפשר להצביע על זה.

יוליה שמאלוב-ברקוביץ: אני ככה סתם מסתכלת מהצד ונראה לי שיש לכם אפילו שפת גוף מאוד דומה.

יוליה שמאלוב-ברקוביץ: טוב, אני עולה ותיקה וחברה בוועדת הקליטה.

יוליה שמאלוב-ברקוביץ: זו לא פעם ראשונה, שאתה, דני, יושב ראש הוועדה, עושה הרבה מאוד דברים מאז שאתה יושב ראש הוועדה, ומאוד מרגישים את האהבה שלך לארץ הזאת ובאמת יש פה הרבה פעמים הרבה חברי כנסת, זה משהו אחר, כדאי שתתחילו להתרגל לזה.

יוליה שמאלוב-ברקוביץ: אבל היום יש פה במיוחד, אני חייבת לומר, ובתור עולה ותיקה השיעור הראשון שלימדו אותנו זה מה זה קרן קיימת ועל זה גדלנו באמת ואחד הדברים שאנחנו צריכים לעשות, לדעתי, בארץ, זה להפסיק להתבייש שהמדינה הזאת שייכת לנו וגם כשכצל'ה מדבר, אז ישר מנסים לסתום לו את הפה, כי מדובר על קרן קיימת.

יוליה שמאלוב-ברקוביץ: אני חושבת שאחד הדברים שאנחנו צריכים להתרגל זה לתת לכל אחד לדבר על ההשתייכות שלו למדינה הזאת ואתם עושים עבודת קודש, פשוט עבודת קודש.

יוליה שמאלוב-ברקוביץ: אני חושבת שכשאנחנו כולנו הולכים ומטיילים בארץ הזאת ורואים איך במקום הזה של קרן קיימת, שבעצם זה מקום פתוח, הכול מסודר שם ברמות שזה בלתי רגיל.

יוליה שמאלוב-ברקוביץ: אני חושבת שאנחנו בכנסת צריכים ללמוד איך אתם מסדרים את השבילים שם כל כך יפה.

יוליה שמאלוב-ברקוביץ: זה אפרופו היערות שלנו.

יוליה שמאלוב-ברקוביץ: אבל אני כן רוצה לחזק קצת את רונית ולהגיד שמפחיד לנסוע היום בדרום הארץ ולראות איך הבדואים פורשים את האוהלים שלהם מקצה לקצה ואף אחד לא עושה שום דבר בזה.

יעקב כץ: את עכשיו בקואליציה.

יוליה שמאלוב-ברקוביץ: במשך שלוש השנים שאני נמצאת בכנסת לא ראיתי שיש פה איזה שהיא תנועה רצינית לכיוון הזה ואני רוצה להגיד לך, אלי, כמו שאמרה רונית, לא שמעתי את כל הדוברים, אנחנו לא באים לא-להפריע, אלא באמת לעזור.

יוליה שמאלוב-ברקוביץ: אני פה כדי לעזור לכם ובאמת תודה רבה לכל יהודי העולם בכל העולם שכל כך מרגישים שייכות למדינה הזאת שלפעמים זה גם עושה לנו תחושה שמחזקת את השייכות שלנו למקום הזה.

דני דנון: תודה רבה, יוליה.

דני דנון: חבר הכנסת דורון אביטל, בבקשה.

דורון אביטל: אני שמח מאוד להיות פה.

דורון אביטל: באתי למעשה לחלוק כבוד לאיש, אני חולק כבוד לארגון ולהיסטוריה של 110 שנים.

דורון אביטל: אז מלה על אלי ומיד על הארגון.

דורון אביטל: אלי הוא כמעט החונך שלי בחיים הפוליטיים ודרכו גם התחלתי ללמוד על הקרן הקיימת לישראל ואני שמח לפגוש אותך, אפי, ואני שמח באמת על מפגן הכוח של האחדות הזאת, אני מקווה שזה סימן לבאות גם על האחדות רחבת ההיקף שנוצרה פה בכנסת.

דורון אביטל: אני חושב שהאתגר הוא באמת אתגר של תרגום של האתגר הציוני שאולי כשהייתה עוד הקופסה הכחולה היעדים שלו היו מוגדרים וברורים.

דורון אביטל: היום צריך לתרגם אותו ב-2012 ופעולת התרגום הזאת היא לא פשוטה, זה באמת לנסות להבין מה הם היעדים של הקרן הקיימת ושאר הארגונים היהודיים הציוניים כשמדינת ישראל קיימת כבר 64 שנים.

דורון אביטל: אני משוכנע שתעמדו באתגר.

דורון אביטל: אני רוצה להודות לאורחים ואני שמח להיות פה.

דורון אביטל: תודה רבה.

דני דנון: תודה רבה.

דני דנון: אני רוצה לסכם ורק לומר לחבריי אפי ואלי, אנחנו נשמח בהמשך הדרך לעשות ישיבה של הוועדה או סיור של הוועדה בקרן הקיימת לישראל ונוכל לראות הדברים בעיניים את ההתקדמות ואת הפעילות שלכם, זה דבר חשוב.

דני דנון: אני רוצה להקריא, ברשותכם, את הסיכום של הישיבה: ועדת העלייה, הקליטה והתפוצות סיימה ישיבה חגיגית לציון 110 שנים להקמת הקרן הקיימת לישראל.

דני דנון: הקרן הקיימת לישראל הינה זרועה הארוכה של העם היהודי עבור העם היהודי, זה ארגון ייחודי שפועל בכל התפוצות ובישראל.

דני דנון: הוועדה מברכת את הקרן הקיימת לישראל על הפעילות המבורכת בישראל ובעולם, הוועדה קוראת לקרן הקיימת לישראל להרחיב את שיתופי הפעולה עם ארגון נפש בנפש וארגונים יהודיים נוספים.

דני דנון: הוועדה רואה חשיבות רבה בפיתוח הגליל והנגב וקוראת למשרדי הממשלה להמשיך את שיתוף הפעולה עם הקרן הקיימת לישראל בארץ ובעולם.

דני דנון: חברי הכנסת בוועדה היו מאוחדים כולם בתמיכתם בפעילות הקרן הקיימת לישראל.

דני דנון: אני רוצה להודות לחברי הדירקטוריון, לחברי ההנהלה ולכולם, תודה רבה.